**HÍREINK**

Parókus atya augusztus 24-26. között lelkigyakorlatot vezetett Debrecenben a nyíregyházi **Szent Imre Római Katolikus Óvoda, Általános Iskola és Gimnázium** munkatársainak. Örömteli élményt jelentett a találkozás minden pedagógussal, de kiemelten jóleső érzés volt látni e közösségben az egyházközségünkben élő szentimrés pedagógusok, vezetők, munkatársak iránti szeretetet és tiszteletet. Munkájuk értékelése emeli egyházközségünk megbecsültségét is. Köszönet érte.

Augusztus 30-án **gyémántmisés áldás**sal gazdagodtunk. Köszönjük a pappá szentelése hatvanadik évfordulóját ünneplő *Obbágy Miklós* *atya* mindnyájunkat erősítő, bölcs, hálás és derűs gondolatait.

Szeptember elsején elkezdődik az **új egyházi év** és a **2015/16-os tanév** is. Tanulóifjúságunk és pedagógusaink megáldása szeptember 6-án, vasárnap a Szent Liturgia után lesz. Jöjjünk minél többen, kérjük a Szentlélek segítő kegyelmét az előttünk álló tanév kihívásaira.

**Képviselőtestületi gyűlés**re hívjuk a testület tagjait szeptember 7-én, hétfőn estére. Kérjük, igyekezzenek mindnyájan szabaddá tenni magukat az összejövetel idejére. Tisztelettel hívjuk fel a Testület tagjainak figyelmét önként vállalt vecsernyei részvételi kötelezettségükre az ősz folyamán is.

Szeptember 8-án, **az Istenszülő születése ünnepé**n a délelőtti Szent Liturgiát az áldott állapotban lévő édesanyákért, valamint a gyermekáldást kérő házaspárokért ajánljuk fel. Az alkonyati zsolozsma után, 18.15-kor lesz a tanév első felnőtt katekézis összejövetele, **Bibliaórá**ja.

Szeptembertől kezdődően minden hónapban felajánlunk egy Szent Liturgiát azokért, akik az aktuális hónapban **név- vagy születésnap**jukat, illetve **házassági évforduló**jukat ünneplik. A bedobandó cédulák helye - amelyeken a jelzéseket várjuk – a jobb oldali padsor mögött lévő asztalkán található kosár lesz. Ugyanebbe a kosárba kérjük bedobni azok nevét is, akik valamely vasárnapi Szent Liturgiában kérnek külön imádságot, személyes megemlékezést.

Elkészült az őszi kis **legyezős programfüz**etünk, amelynek segítségével közösségi részvételünk, egyházközségi programjainkba való bekapcsolódásunk jobban tervezhető. Fogadjuk szeretettel, és vegyünk részt lehetőségeink szerint mindnyájan közösségünk életének alakításában. Kenyér csak együtt lehetünk – egyedül morzsa vagyunk.

\* \* \* \* \*

Görögkatolikus Parókia, Nyíregyháza, Legyező u. 3. – Tel. 30/415-50-92

Honlap: [www.kertvarosigorogok.hu](http://www.kertvarosigorogok.hu) – E-mail: obbagyl@upcmail.hu

Számlaszámunk: 11100702-18799303-36000001

Felelős kiadó: Obbágy László parókus

A KERTVÁROSI GÖRÖGKATOLIKUS

EGYHÁZKÖZSÉG ÉRTESÍTŐJE

**LEGYEZŐ**

2015. SZEPTEMBER

**ÉLET A LEGYEZŐN – PROGRAMJAINK**

Az ősz kezdetére időzített ***Legyez-Ő-Szi Programfüzet*** *elnevezésű kis kiadványunkban megtalálható az előttünk álló hónapok teljes programja.*

*A havi Legyezőkben mindig kiemelten, külön szólunk néhány eseményről,*

*de tudatosítsuk és közvetítsük a program egészét is: a minden imádságra, minden eseményre, minden találkozásra érvényes* ***meghívás****t*

*valamennyi kertvárosi családunk felé.*

**I.** Egyházközségünk idén tizennyolc éves lett, így **templombúcsúnk**at ebben az esztendőben egyházközségünk „felnőtté válásának” jegyében tartjuk. E gondolatkörben készülünk, és így várjuk szeptember 20-i ünnepünkre Dr. Keresztes Szilárd püspök atyát, akinek közösségünk, a Nyíregyháza-Kertvárosi Görögkatolikus Egyházközség megalapítását köszönhetjük.

A búcsú lelki előkészülete a megelőző vasárnap szentbeszédében történik. Az ünnepi Szent Liturgiát követő közös ebédre minden résztvevőt nagy örömmel és szeretettel hívunk és várunk. Az ebéddel kapcsolatos szervezési segítséget, felajánlásokat szeptember 14-ig várjuk. Szeptember huszadika – **egyházközségünk tizennyolcadik születésnapja** – legyen ünnep, örömteli találkozás mindnyájunk számára!

**II.** Esperesi kerületünk **gyalogos zarándoklat**ára a hó utolsó szombatján, szept. 26-án kerül sor. Aki megpróbálta már, nem felejti. A gyalogos zarándoklatban részt venni elsősorban nem fizikai teljesítmény, hanem lelki élmény, s megújulást, erőt adó tapasztalat. Indulás reggel 7-kor az orosi parókiáról. Aki megerőltetőnek érzi a kb. 24 kilométeres távolságot, fél- vagy negyed távra is bekapcsolódhat. Hívunk, várunk! Jelentkezés szept. 22-ig.

**III.** Egyházközségünkéletének súlyos hiányossága, hogy közösségünkben nemműködik **karitász** csoport, pedig ennek léte és tevékenysége hitelesíti igazán imádságunkat és hitbeli meggyőződésünket. Szept. 27-én, vasárnap 16 órára várjuk azokat, akik bármilyen módon, bármilyen szinten bekapcsolódnának megalakuló egyházközségi karitász csoportunk munkájába.

**Ministránsaink Rómában**

„Nagy élmény és megtiszteltetés volt, hogy részt vehettem ezen a felejthetetlen úton. Szebbnél szebb tájakat láttam. A leghíresebb látnivalók közül láttam a Colosseumot, a Vatikánt, és felejthetetlen élmény az is, hogy láthattam a pápát. Az sem utolsó dolog, hogy láttam a tengert, ami nekem szokatlan, mert én a kisebb és az édes vizekhez vagyok szokva.” *(Chrenkó Martin)*

„Kerek egy nap utazás után, kissé fáradtan érkeztünk meg az örök városba. A fáradság ellenére, már első pillanatoktól érzetük, hogy megérte! … Róma nagy bazilikáit és nevezetességeit meglátogatva egészen jó kis közösség verbuválódott a görögkatolikus ministránsok csapatából. Ezt a hazaút során történő bibione-i strandolás csak tovább erősítette. Hálás lehetek a Jóistennek, hogy részt vehettem ezen a zarándoklaton. Köszönöm, hogy én is a ’kertvárosi kis csapat’ tagja lehettem.” *(Seszták Bence)*

„Az egyik kedvenc élményem a Szent Pál Bazilika meglátogatása volt. Az érkezés valódi lelki és testi felüdülést jelentett. Lelkileg a templom látványa, és a lehetőség, hogy itt imádkozzunk, volt a felüdülés forrása; testileg pedig a bazilika közelében lévő kút, mert azért megszomjaztunk, mire elértük a város központjától távolabb álló templomot. Előtte egy gyönyörű park terül el óriási pálmafákkal és alacsony sövényekkel. De a legszebb látvány mégis akkor fogadott, amikor végre beléptünk. A hatalmas belső tér, az óriási mozaikokkal díszített homlokzat és a gigantikus oszlopok egyből elszédítettek. Kár, hogy ezt nem lehet szavakkal elmondani.” *(Nádasdi Dávid)*

„Atanáz Püspök atya áldásával indultunk el a várva várt római zarándokútra. Már az út során új barátot ismerhettünk meg. Hétfőn voltunk a spanyol lépcsőnél. A metró is fejlesztette olasz tudásomat: ’Prossima Fermata Spagna, Uscita lato, destro.’ Vagyis: ’A következő megálló Spagna, Jobbra lehet leszállni.’ Felejthetetlen élmény volt, ahogy a Szentatya imádkozott a több ezer fiatalért a téren. Csütörtökön bementünk a Szent Péter bazilikába, ott imádkoztam a családomért, és az egyházközségem tagjaiért. Jártunk a Santa Maria Maggiore, és a Szent Ignác templomban is. Hazafelé velünk tartott Atanáz püspök atya és vele is és az új barátaimmal is beszélhettem a közös élményekről. Köszönöm szépen az egyházunknak, hogy részt vehettem én is a 11. ministráns világtalálkozón!” *(Tuska Bence)*

„Ahogy felszálltunk a buszra, már mindenki izgatottan várta,hogy elinduljunk. Az út hosszadalmas volt,de hála Istennek, na meg a sofőröknek, megérkeztünk. A szállás jó volt: zárható sátrakban aludtunk, amikben eleinte nagyon meleg volt. Vigyáznunk kellett a dolgainkra a városban. Sokat metróztunk. A nevezetességek közül nekem legjobban a Colosseum tetszett. A társaság s a programok felemelő és felejthetetlen  élményt nyújtottak. Az utolsó napokban a tengerparton voltunk, ami szintén színesítette s hűsítette a meleg napokat. Az étel az egyetlen, amely felejthető. Összegezve, nekem nagyon tetszett ez a római út! Köszönöm az egyházközségnek s mindenkinek, aki támogatta utazásomat! *(Giliga István Miklós)*

**KATTÁRS Debrecenben – fókuszban a katolikus nevelés és oktatás**

**A Magyarországon 2013 óta megrendezett Katolikus Társadalmi Napok idén ősszel, szeptember 12-én Debrecenbe költözik.**

A Kossuth téren felállított sátrakban katolikus oktatási intézmények, tanító szerzetesrendek és a katolikus oktatást segítő civil szervezetek mutatkoznak be. **Családi, felnőtt- és gyermekprogramok széles kínálata** várja a látogatókat. Az oktatási témakörökön túl a teremtésvédelem, a sport, a szenvedélybetegségek, a gender-elmélet hatásai, a személyiség kibontakozása mind fontos tárgya lesz az előadásoknak és beszélgetéseknek. Az előadók között van Papp Miklós görögkatolikus morálteológus és Csókay András idegsebész, agykutató is. A napot Tóth Vera énekesnő koncertje zárja az esti órákban.

\* \* \* \* \*

Szeptember 12-én, szombaton 16 órakor a nyíregyházi Szent Atanáz Hittudományi Főiskolán ***tablókiállítás*** nyitja meg kapuit **Málenkij Robot** címmel, a kárpátaljai magyarok 1944-ben történt elhurcolására emlékezve.

\* \* \* \* \*

**Országos imanap**ot hirdetett a Püspöki Kar ***szeptember 14****-re*, a Szent Kereszt Felmagasztalásának ünnepére az üldözött keresztényekért és azokért, akik hazájukból elvándorolni kényszerülnek.

\* \* \* \* \*

**EGYHÁZKÖZSÉGI ZARÁNDULÁS**

„Koldusboton, törött mankón jövünk búcsút járni,
 Szüzmáriás magyaroknak kopott unokái.” *(Sík Sándor)*

Az október 23-25. között sorra kerülő **egyházközségi zarándulás**unk *(zarán-dulás = zarándoklat + kirándulás)* úticélja Lengyelország. Utunk során eljutunk a lengyel katolikusok két meghatározó, milliók által látogatott zarándokhelyére, a jeruzsálemi kálvária mintájára épült **Kalwaria Zebrzy-dowská**ra, valamint a „Fekete Madonna” kegyhelyére, Lengyelország lelki fővárosába, **Czestocho-wá**ba. Kifejezzük tiszteletünket Szent II. János Pál pápa iránt **Wadowicé**ben, a szent pápa szülőhelyén. Imádkozunk **Krakkó**ban az ***Isteni Irgalmasság Baziliká***ban, a ***Mária-templom***ban s a ***Wawel székesegyházá***ban. Mindeközben megcsodáljuk Krakkó klasszikus szépségét, műemlékeit és magyar vonatkozású épületeit. *(Fakultatív, külön programként beiktatható a wieliczkai sóbánya, de a soklépcsős, fizikailag fáradságos bejárás okán ez egyéni döntést igényel.)*

A zarándulás **részvételi díj**a 29.000.- Ft. Nyugdíjasainktól 27.000.-, diákjainktól 22.000.- forintot kérünk. Családjainknak további kedvezményt biztosítunk. *Amennyiben nem telik meg az autóbusz, szokás szerint „belső referenciával rendelkező külsősök” is csatlakozhatnak, 30.000 Ft-os áron.*

A részvételi díj magában foglalja az **utazás**t, a **szállás**t, az **étkezés**t *(a pénteki vacsorától a vasárnapi ebédig)*, a **belépők**et, az **utasbiztosítás**t. Szállás mindkét éjjel Krakkó belvárosának közelében, kétágyas, fürdőszobás szobákban. **Jelentkezés** a parókián, a teljes részvételi díj befizetésével, október 4-ig.